Samarqand viloyatida soya yetishtirish sohasini yanada rivojlantirish chora-tadbirlari to‘g‘risida

Samarqand viloyatida sug‘oriladigan va yaylov yer maydonlaridan samarali foydalanish, serhosil va ertapishar soya navlarini yaratish, birlamchi urug‘chilikni tashkil etish, yangi innovatsion agrotexnologiyalar asosida soya yetishtirishni kompleks rivojlantirish, parrandachilik korxonalariga soya shrotini yetkazib berish va boshqa soya mahsulotlarini ishlab chiqarish hamda aholining soya yog‘iga bo‘lgan ehtiyojini to‘laroq qondirish maqsadida Vazirlar Mahkamasi qaror qiladi: 
 1. O‘zbekiston Respublikasi Qishloq xo‘jaligi vazirligi, O‘zbekiston Respublikasi Tashqi iqtisodiy faoliyat milliy banki, “O‘zbekoziqovqatxolding” XK, Samarqand viloyati hokimligi hamda soya yetishtiruvchi xo‘jaliklarning viloyatda Soya yetishtiruvchilar uyushmasini (keyingi o‘rinlarda Uyushma deb ataladi) tashkil etish to‘g‘risidagi taklifiga rozilik berilsin. 
 2. Quyidagilar Uyushmaning asosiy vazifalari etib belgilanganligi ma’lumot uchun qabul qilinsin:
 soya yetishtirishni tashkil etishni kompleks rivojlantirish bo‘yicha dasturlarni amalga oshirishda ishtirok etish, yagona ilmiy-texnik, texnologik va investitsion siyosatning amalga oshirilishiga ko‘maklashish; 
 yer maydonlaridan oqilona foydalangan holda soya o‘simligining o‘sishi uchun qulay bo‘lgan hududlarda soya yetishtirish hajmlarini bosqichma-bosqich oshirib borish;
 soya yetishtirish jarayonlariga xorijiy sarmoyalarni, chet ellik mutaxassislar hamda konsultantlarni faol jalb qilish, ushbu sohaga ilg‘or texnologiyalarni joriy etish;
 soya yetishtirish bilan shug‘ullanuvchi jismoniy va yuridik shaxslarga soya urug‘larini o‘rnatilgan fitosanitar talablar asosida tizimli yetkazib berish, soya o‘simligi zararkunandalari va kasalliklariga qarshi biologik hamda kimyoviy vositalar asosida kurashish ishlariga ko‘maklashish;
 innovatsion texnologiyalarni soyani yetishtirish jarayoniga joriy qilish uchun ilmiy-tadqiqot ishlarini olib borish, soyaning mahalliy serhosil navlarini yaratish va amaliyotga joriy etish; 
 soya yetishtirish sohasini rivojlantirishga yo‘naltirilgan normativ-huquqiy hujjatlarni ishlab chiqishda ishtirok etish;
 soya yetishtiruvchilariga soyani yetishtirishning zamonaviy usullari va uni parvarish qilish yuzasidan tavsiyalar ishlab chiqish hamda uslubiy (metodik) yordam ko‘rsatish;
 soyani parvarish qilishga jalb etiladigan mutaxassislarni agrotexnik tadbirlarni to‘g‘ri o‘tkazish bo‘yicha o‘qitish uchun maxsus tayyorlov kurslarini tashkil etish;
 soha uchun mutaxassislarni tayyorlash va qayta tayyorlash, respublika ta’lim muassasalarida, shuningdek, xorijda ularning malakasini oshirish ishlarini samarali tashkil etish hamda muvofiqlashtirishda ishtirok etish.
 3. Quyidagilar ma’lumot uchun qabul qilinsin:
 Samarqand viloyatidagi “Yunusjon ahli” oilaviy korxonasi, “Pahtachi rodnik yog'” MChJ, “Samarkand oil ekstraksiya” MChJ hamda soya yetishtiruvchi fermer xo‘jaliklari Uyushma muassislari hisoblanadi;
 fermer xo‘jaliklari va boshqa xo‘jalik yurituvchi subyektlar shartnoma asosida Uyushmaga mustaqil a’zo bo‘lishlari mumkin va uning tarkibidan chiqish huquqiga egadirlar; 
 Uyushma faoliyatini moliyalashtirish uning tarkibiga kiruvchi tashkilotlarning ixtiyoriy ajratmalari hamda qonun hujjatlarida taqiqlanmagan boshqa manbalar hisobiga amalga oshiriladi.
 Samarqand viloyati hokimligi uyushmani tekin foydalanish huquqi asosida Samarqand shahar Ko‘ksaroy maydoni 1 uy E korpusdagi viloyat Qishloq xo‘jaligi boshqarmasi ma’muriy binosiga joylashtirishni ta’minlasin.
 4. Quyidagilar:
 Soya yetishtiruvchilar uyushmasining tashkiliy tuzilmasi 1-ilovaga muvofiq;
 Soya yetishtiruvchilar uyushmasi boshqaruv xodimlarining umumiy cheklangan soni 12 nafar bo‘lgan ijro etuvchi apparatining tuzilmasi 2-ilovaga muvofiq ma’qullansin.
 Uyushma raisiga, zarurat bo‘lganda, ijro etuvchi apparatining tuzilmasiga o‘zgartirish kiritish huquqi berilsin.
 5. Belgilab qo‘yilsinki, Uyushma raisi va uning o‘rinbosari muassislarning umumiy yig‘ilishi qarori bilan saylanadi.
 Uyushma raisi va uning o‘rinbosari umumiy yig‘ilish oldida hisobdor hisoblanadi.
 6. Soya yetishtiruvchilar uyushmasi faoliyatini tashkil etish bilan bog‘liq chora-tadbirlarni muvofiqlashtirish va ularni amalga oshirishga ko‘maklashish bo‘yicha 3-ilovaga muvofiq tarkibda ishchi guruhi (keyingi o‘rinlarda Ishchi guruh deb ataladi) tuzilsin.
 Ishchi guruh (B.T. Yusupov):
 bir oy muddatda Uyushma a’zolarining umumiy yig‘ilishini o‘tkazilishini, uning ustavi tasdiqlanishini va belgilangan tartibda davlat ro‘yxatidan o‘tkazilishini;
 Uyushmaning ijro etuvchi apparatini yuqori malakali mutaxassislarni tanlash asosida to‘ldirishni;
 hududlarda fermer, dehqon xo‘jaliklari tomonidan soya yetishtirishga amaliy yordam berishni ta’minlasin.
 7. Samarqand viloyati hokimligi, O‘zbekiston Respublikasi Qishloq xo‘jaligi vazirligi Uyushmaga uning faoliyatini muvofiqlashtirish, sohani rivojlantirish bo‘yicha maqsadli dasturlar va chora-tadbirlar rejalarini ishlab chiqish, investitsiya va innovatsion loyihalarini jalb etish, ularni amalga oshirishda vazirlik va idoralar bilan o‘zaro hamkorlik masalalarida ko‘maklashsin.
 8. Samarqand viloyatida 2018 — 2020-yillarda soya yetishtirishni tashkil etish hamda soya hosili yetishtirishning prognoz ko‘rsatkichlari 4-ilovaga muvofiq tasdiqlansin.
 9. Samarqand viloyati hokimligi O‘zbekiston Respublikasi Davlat geologiya va mineral resurslari qo‘mitasi bilan birgalikda Uyushmaga a’zo bo‘lgan tashkilotlar va fermer xo‘jaliklari hisobidan Jomboy, Oqdaryo, Payariq va boshqa tumanlarning yaylov yerlarida soya ekishni ta’minlash maqsadida tik sug‘orish quduqlarini (skvajina) qurishni tashkil etsin. 
 10. “O‘zbekenergo” AJ uyushmaga a’zo bo‘lgan tashkilotlar va fermer xo‘jaliklari hisobidan Jomboy, Oqdaryo, Payariq va boshqa tumanlarida qurilgan tik sug‘orish quduqlarini o‘rnatilgan tartibda elektr energiyasi bilan ta’minlash choralarini ko‘rsin.
 11. O‘zbekiston Respublikasi Qishloq xo‘jaligi vazirligi, Samarqand viloyati hokimligi, Uyushma, Fanlar Akademiyasi Qishloq xo‘jaligi va oziq-ovqat ta’minoti ilmiy ishlab chiqarish markazi hamda Don va dukkakli ekinlar ilmiy-tadqiqot instituti bilan birgalikda ikki hafta muddatda soya yetishtirish prognoz ko‘rsatkichlarini tumanlar hamda uni yetishtiruvchi fermer xo‘jaliklari va boshqa tashkilotlar kesimida shakllantirsin.
 12. O‘zbekiston Respublikasi Prezidentining “Umumiy o‘rta, o‘rta maxsus va kasb-hunar ta’limi tizimini tubdan takomillashtirish chora-tadbirlari to‘g‘risida” 2018-yil 25-yanvardagi PF-5313-son Farmoni asosida tashkil etilgan Kasb-hunar ta’limi tizimini yanada takomillashtirishni muvofiqlashtirish Respublika komissiyasi, Samarqand viloyati hokimligi, Qishloq xo‘jaligi vazirligi, Iqtisodiyot vazirligi, Kasb-hunar ta’limi markazi kasb-hunar kollejlarini tegishli vazirlik va idoralarning tasarrufiga o‘tkazish bo‘yicha takliflar tayyorlashda:
 Samarqand viloyati Jomboy tumani “Eski Jomboy” mahallasida joylashgan Jomboy qishloq xo‘jaligi kasb-hunar kollejini Qishloq xo‘jaligi vazirligiga o‘tkazilishini;
 qayd etib o‘tilgan kasb-hunar kollejini Qishloq xo‘jaligi vazirligiga uning tarkibida bo‘lgan bino va inshootlar, laboratoriyalar, jihozlar, boshqa obyektlar va moddiy boyliklar bilan birgalikda o‘tkazilishini ta’minlasinlar.
 Bunda Uyushmaning kadrlarga bo‘lgan mavjud real ehtiyojni inobatga olib, kelgusida Jomboy qishloq xo‘jaligi kasb-hunar kollejida soya yetishtirish sohasi uchun mutaxassislarni tayyorlash va qayta tayyorlash, shuningdek, soya yetishtiradigan fermerlarning malakasini oshirish bo‘yicha tashkiliy ishlarni yo‘lga qo‘ysin.
 13. O‘zbekiston Respublikasi Fanlar Akademiyasi Qishloq xo‘jaligi va oziq-ovqat ta’minoti ilmiy ishlab chiqarish markazi, Don va dukkakli ekinlar ilmiy-tadqiqot instituti va Toshkent davlat agrar universiteti: 
 ikki hafta muddatda tumanlarning tuproq-iqlim sharoitidan kelib chiqib, soya yetishtirishni tashkil etish bo‘yicha tavsiyalar ishlab chiqilishini;
 2018-yil 15-iyulga qadar fermer, dehqon xo‘jaliklari rahbarlari va mutaxassislari ishtirokida soya yetishtirishni tashkil etish yuzasidan o‘quv seminarlari o‘tkazilishini ta’minlansin. 
 14. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari Z.T. Mirzayev, Qishloq xo‘jaligi vaziri B.T. Yusupov hamda Samarqand viloyati hokimi T.I. Jo‘rayev zimmasiga yuklansin.